Gewelddadige optogte ruk MpumalangaTalle paaie is in die provinsie versper. (Foto: Verskaf) Dele van Mpumalanga is Woensdag tot stilstand gebring nadat taxibestuurders die strate ingevaar en nasionale en provinsiale paaie met hul voertuie versper het. Die optrede het so erg handuit geruk dat voertuie, waaronder ŉ bus, aan die brand gesteek en ŉ polisiebeampte aangeval is. Die onluste spruit glo uit taxibestuurders se ontevredenheid oor busse wat op dieselfde roetes as hulle bedryf word. Kol. Donald Mdhluli, polisiewoordvoerder, het aan Maroela Media bevestig dat die betogings sedert Dinsdagaand in dele van die provinsie woed. Dele van die Ehlanzeni-distriksmunisipaliteit, onder meer Karino, Pienaar en Nelspruit se middestad, is veral deur die betogings lamgelê, met verskeie hoofroetes, ook die N4, wat versper is. Paaie na die Krugerwildtuin is boonop ook deur die protesoptrede geraak. Volgens Mdhluli is die polisie vanoggend ontbied nadat taxibestuurders na die plaaslike regering se kantore in Riverside, Nelspruit, opgeruk het. “Betogers het glo hiertydens ŉ voertuig in die gebied aan die brand gesteek,” sê hy. “ŉ Polisielid is ook in die proses beseer nadat die betogers hom glo met bottels aangerand het. Hy is na ŉ plaaslike hospitaal geneem waar hy nou mediese behandeling ontvang.” Lede van die polisie se eenheid vir openbare orde het egter teen Woensdagmiddag daarin geslaag om die betogers uiteen te jaag en talle paaie word tans weer oopgestel. Niemand is egter al deur die polisie in hegtenis geneem nie. “Die polisie handhaaf nietemin ŉ sterk teenwoordigheid in die betrokke gebiede,” sê Mdhluli. Ongelukkigheid heers Die bus wat glo deur betogers gebrand is. (Foto: Verskaf) Oproerige betogers het volgens Mdhluli reeds die vorige aand een van die plaaslike busmaatskappy Buscor se busse laat vlam vat en uitbrand. Thomas Lubisi, woordvoerder van die busdiens, het aan die Lowvelder gesê dat die taxiverenigings een van sy busse in Pienaar aan die brand gesteek het. Die meeste van die busdiens se depots was ook in daardie stadium versper. Die protesoptrede het begin omdat taxi-eienaars in die distrik glo ontevrede is dat Buscor dieselfde roetes as die taxi’s gebruik en daardeur besigheid van hulle ontneem. “Ons weet net dat die taxiverenigings nie wil hê dat ons [Buscor] op ŉ uurlikse basis werk nie, maar eerder dat ons busse mense vervoer wat kontant gedurende die dag betaal,” het Lubisi aan die Lowvelder gesê. Die busdiens het glo reeds ŉ interdik teen die protesoptrede bekom, maar daar is klaarblyklik nie daarop ag geslaan nie. Werner Weber, VF Plus-LPW en die party se leier in Mpumalanga, sê die jongste protesoptrede het ekonomiese bedrywighede in die provinsie erg gestuit aangesien klein en groot sakeondernemings sukkel om onder sulke omstandighede te funksioneer. “Dit gaan reeds moeilik met toerisme wat ook deur sporadiese diensleweringsbetogings belemmer word. Almal in die provinsie voel die gevolge daarvan en hierdie betogings kon nie bekostig word nie,” sê hy. “Naas die publiek se persoonlike veiligheid, moet ekonomiese veiligheid ook ŉ prioriteit wees.” Die VF Plus het intussen geëis dat die polisie sterk standpunt inneem en “teen misdadige elemente tydens protesoptredes optree”, wat hopelik die weg sal baan om toekomstige gewelddadige optogte te demp. #MbombelaTrafficUpdates #ALERT #Mpumalanga #Mbombela Taxi & Buscor conflict – the town is a mess. https://t.co/GRY5mGQ6by — Thando Graham (@thandograham) September 28, 2022